hainevien irrottamisesta aluksella annetun neuvoston asetuksen (EY) N:o 1185/2003, sellaisena kuin se on muutettuna asetuksella (EU) N:o 605/2013, toimivuudesta ja tämän alan kansainvälisestä kehityksestä

Kertomus Euroopan parlamentille ja neuvostolle

hainevien irrottamisesta aluksella annetun neuvoston asetuksen (EY) N:o 1185/2003, sellaisena kuin se on muutettuna asetuksella (EU) N:o 605/2013, toimivuudesta ja tämän alan kansainvälisestä kehityksestä

1.Tämän kertomuksen perusta

Hainevien irrottamisesta aluksella annetussa neuvoston asetuksessa (EY) N:o 1185/2003 asetettiin yleinen kielto harjoittaa haiden eväpyyntiä, jossa hainevät irrotetaan ja jäljellä olevat hain ruumiin osat heitetään takaisin mereen. Tämän asetuksen nojalla jäsenvaltiot voivat myöntää erityiskalastuslupia haiden käsittelemiseksi aluksella. Eväpyynnin estämiseksi asetuksella otettiin käyttöön nk. käsiteltyjen haiden evä-ruumis-painosuhde.

Asetusta muutettiin asetuksella (EU) N:o 605/2013 . Jälkimmäisen asetuksen 6 artiklassa säädetään seuraavaa: ”Jos jäsenvaltion lipun alla purjehtiva alus pyytää, pitää aluksella, jälleenlaivaa tai purkaa haita, lippujäsenvaltion on – – lähetettävä komissiolle vuosittain – – kattava kertomus siitä, miten se on pannut tämän asetuksen täytäntöön – –. Jäsenvaltioiden toimitettua toisen vuosikertomuksensa – – komissio antaa viimeistään 1 päivänä tammikuuta 2016 kertomuksen Euroopan parlamentille ja neuvostolle tämän asetuksen toimivuudesta ja tämän alan kansainvälisestä kehityksestä.” Tällä kertomuksella täytetään tämä raportointivaatimus.

2.Jäsenvaltioiden raportointi

Erityiskalastuslupien käyttö vuoteen 2013 saakka

Asetuksen (EY) N:o 1185/2003 mukaisesti jäsenvaltioiden, jotka sallivat hainevien irrottamisen kuolleista haista aluksella, oli ilmoitettava komissiolle tätä tarkoitusta varten vuosittain myöntämiensä erityislupien lukumäärä. Yleiskatsaus tätä mahdollisuutta vanhan asetuksen nojalla käyttäneiden jäsenvaltioiden myöntämistä luvista esitetään liitteessä olevassa taulukossa 1 ja kuvassa 1.

Jäsenvaltioiden raportointi vuosilta 2013 ja 2014

Jos jäsenvaltion lipun alla purjehtivat alukset pyytävät, pitävät aluksella, jälleenlaivaavat tai purkavat haita, lippujäsenvaltion on vuosittain toimitettava komissiolle kertomus asetuksen täytäntöönpanosta edellisen vuoden aikana. Kertomuksessa on esitettävä, miten se on seurannut asetuksen noudattamista ja toteuttanut täytäntöönpanotoimia ja annettava erityisesti seuraavat tiedot:

haisaaliiden purkamisten lukumäärä,

tarkastusten määrä, ajankohta ja paikka,

havaittujen noudattamatta jättämisten määrä ja laatu sekä sovellettu seuraamus,

purettujen saaliiden kokonaismäärä lajeittain (paino/lukumäärä) ja satamakohtaisesti.

Kolme rannikkojäsenvaltiota – Kroatia, Italia ja Romania – ei toimittanut kertomuksia vuodelta 2013 tai vuodelta 2014. Useat muut jäsenvaltiot toimittivat kertomuksen asetuksen täytäntöönpanosta vain joko vuodelta 2013 tai vuodelta 2014. Yleiskatsaus kaikkien jäsenvaltioiden ilmoittamista tiedoista esitetään liitteessä olevassa taulukossa 2. Nämä kertomukset ovat saatavilla verkossa, jos asianomainen jäsenvaltio ei vastustanut julkaisemista.

Seitsemän jäsenvaltiota on ilmoittanut yli 50 tonnin puretuista saaliista vuonna 2013. Kaksi jäsenvaltiota on aivan omassa luokassaan (Espanja, yli 60 000 tonnia, ja Ranska yli 15 000 tonnia). Puolet jäsenvaltioista, jotka aiemmin olivat myöntäneet erityiskalastuslupia haiden aluksella tapahtuvan käsittelyn sallimiseksi, ei ilmoittanut laivastonsa saaneen laisinkaan haisaaliita.

Purkamiskohtaiset määrät ovat suurimmat Espanjassa ja Portugalissa (taulukko 3, kuva 2). Taulukossa 4 esitetään vuoden 2013 osalta ilmoitettujen määrien jaottelu lajeittain ja jäsenvaltioittain. Kun tarkastellaan erityisesti sinihaita – laji, jonka eville on olemassa markkinat –, Espanjan ja Portugalin kalastuslaivastojen osuus määristä on suurin (kuva 3).